Wêreldrekord vir meeste tweelinge in een graad in dié hoërskoolFoto: New Trier High School, Illinois New Trier High School in Winnetka, sowat 25 km buite Chicago, Illinois, het ŉ Guinness-wêreldrekord ingepalm: meeste tweelinge in een akademiese jaar by een skool. Die skool spog met 44 stelle tweelinge en een drieling. Die 16-jarige leerders verbeter die vorige rekord van 24 stelle tweelinge van Highcrest Middle School in Wilmette, Illinois – een van New Trier se voerskole. Dieselfde stelle tweelinge wat die aanvanklike rekord ontdek het, Luke en Ryan Novosel, het hul medeskoliere by New Trier aangemoedig om weer aansoek te doen. Die Novosels het verlede jaar reeds die vereiste dokumentasie van deelnemende gesinne bekom en moes byna ŉ jaar lank wag voor Guinness die rekord amptelik bevestig het. “Dis nou nie ŉ aardskuddende prestasie nie, maar dis nogal cool om ŉ tweeling te hê wat mens altyd ondersteun, en om omring te wees deur ander [tweelinge] by die skool,” het Luke en Ryan verduidelik. In ŉ groep van net meer as 1 000 leerlinge is die 91 tweelinge byna drie keer meer as die nasionale gemiddeld van tweelinge. Slegs drie pare tweelinge is identies (almal meisies) en die drieling is ook sussies. Daar is 19 stelle sussies en 11 stelle boeties (die res is boetie/sussie). Twee stelle tweelinge is op verskillende dae gebore en twee gesinne het elkeen twee tweelinge. Tweelinggeboortes het in 2014 ŉ rekordgetal gehaal toe gemiddeld een uit elke 30 babas ŉ tweeling was. Wetenskaplikes sê ŉ ma se ouderdom, opvoeding, welstand en vrugbaarheidbehandeling dra alles by tot ŉ moontlikheid vir tweelinge.